উপরে লিখেছি অভ্যন্তরীণ ব্যাপার হলে আন্তর্জাতিক মহলের হস্তক্ষেপ করা “কঠিন”, যদিও ঠিক “অসম্ভব” নয়। কারণ, ১৯৭১-এর পর আন্তর্জাতিক আইনের উপলদ্ধিতেও অনেক পরিবর্তন এসেছে। একটি রাষ্ট্রের সার্বভৌমত্বের প্রতি শ্রদ্ধা হিসেবে অভ্যন্তরীণ ব্যাপারে হস্তক্ষেপ না করার নীতি যেমন রয়েছে, তার বিপরীতে সমান শক্তিশালী পাল্টা নীতিও রয়েছে, যেমন: “আন্তর্জাতিক মহলের নিপীড়িতকে রক্ষা করার দায়” (Responsibility to Protect)। যাই হোক, সে অন্য বিষয়; তোলা থাকলো অন্য কোনো লেখার জন্য। বতর্মানের পরিপ্রেক্ষিতে আমাদের শুধু এটুকু মনে রাখলেই চলবে যে, ১৯৭১-এ সংঘটিত অপরাধসমূহের প্রেক্ষাপটকে “গৃহযুদ্ধ” বা “অভ্যন্তরীণ সংকট” বলে চালিয়ে দিলেও সংঘটিত অপরাধ কিছুমাত্র লাঘব হয় না, আন্তর্জাতিক আইনের আধুনিক উপলদ্ধির আলোকে আন্তর্জাতিক মহলের হস্তক্ষেপের দায়ও তাতে কিছুমাত্র কমে যায় না।